I dag begynder sagen mod den kontroversielle digter Yahya Hassan, der blandt andet er anklaget for at skyde en person i foden.

Den 21-årige digter står overfor et ni sider langt anklageskrift med i alt 35 lovovertrædelser. Yayha Hassan har været varetægtsfængslet siden 21. marts, hvor han blev anholdt efter en skudepisode ved Kappelvænget i Aarhus.

Mange anklager kan være en fordel

Det lange anklageskrift, kan vise sig at være en fordel for digteren udtaler anklageren i sagen, Lars Petersen.

- I dansk ret har vi jo ikke en fuldstændig sammenlægning af straffe, hvor vi bare slår en streg under de 35 forhold og lægger det hele sammen. De alvorlige forhold sluger rent sanktionsmæssigt de mindre forhold, siger Lars Petersen ifølge Ritzau.

Retssagen begynder klokken 9 i Retten i Aarhus, og du kan følge den i vores liveblog her på tv2.dk.

Nægter sig skyldig i grov vold

Anklageren kræver fængselsstraf til Yahya Hassan, men vil ikke oplyse, hvor høj han mener, straffen skal være.

Hassan selv vil, ifølge sin forsvarer erkende sig skyldig i en række af de mindre forhold, men han nægter sig skyldig i anklagen om, at have udsat en 17-årig for vold af særlig farlig karakter, altså skudepisoden.

Anklagerne mod Yahya Hassan

Hassan er anklaget for at have affyret tre til fem skud mod en 17-årig mand, der blev ramt i foden af et skud og strejfet i låret af et andet. Episoden blev angiveligt optaget med mobiltelefon af den 17-årige selv. Formelt lyder anklagen på legemsangreb af særlig rå, brutal eller farlig karakter.

Digteren er også tiltalt for en række overtrædelser af færdselsloven, bl.a.: Hasarderet kørsel, kørsel i narkopåvirket tilstand og kørsel trods frakendelse af kørekortet. Det løber op i 18 overtrædelser af færdselsloven.

Yahya Hassan er desuden tiltalt for at overtræde et tilhold mod sin ekskæreste.

Den 21-årige digter er endvidere tiltalt for at have stjålet sin tidligere advokat Claus Bonnez' mobiltelefon under et besøg i fængslet.

Endelig er Yahya Hassan tiltalt for en række mindre forseelser som at starte et slagsmål, at have stjålet alkohol, at have knipset sin finger ind i ansigtet på en kvinde og hælde alkohol ud over hende samt at have hash i sin celle.

Retten forventes at fælde dom den 16. september.